CELEX: 32019R0368
Language: da
Date: 2019-03-04 00:00:00
Title: Kommissionens gennemførelsesforordning (EU) 2019/368 af 4. marts 2019 om ophævelse af gennemførelsesforordning (EU) nr. 444/2013 om tarifering af varer i den kombinerede nomenklatur

7.3.2019   
               
               
                  DA
               
               
                  Den Europæiske Unions Tidende
               
               
                  L 66/1
               
            
         KOMMISSIONENS GENNEMFØRELSESFORORDNING (EU) 2019/368
         af 4. marts 2019
         om ophævelse af gennemførelsesforordning (EU) nr. 444/2013 om tarifering af varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:
         
                     (1)
                  
                  
                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages foranstaltninger vedrørende tariferingen af visse varer.
                  
               
                     (2)
                  
                  
                     Ved gennemførelsesforordning (EU) nr. 444/2013 (3) tariferede Kommissionen en vare udvundet af affedtede sojabønner (hvor olien er ekstraheret), som forarbejdes ved yderligere ekstrahering med vand og ethanol for at fjerne opløselige kulhydrater og mineraler (»den pågældende vare«), under underpos. 2309 90 31 i den kombinerede nomenklatur som »andre tilberedninger af en art, der anvendes som dyrefoder«.
                  
               
                     (3)
                  
                  
                     Hvad angår stivelse i varer henhørende under pos. 2309 skal det ved en kvalitativ test (jod-stivelsesreaktion, mikroskopisk analyse) konstateres, om der er stivelse til stede. Når tilstedeværelsen af stivelse er bekræftet, bestemmes stivelsesindholdet i alle varer henhørende under pos. 2309 efter den polarimetriske metode (Ewers-metoden) som fastsat i del L i bilag III til Kommissionens forordning (EF) nr. 152/2009 (4). Hvis den polarimetriske metode ikke kan anvendes, f.eks. på grund af tilstedeværelsen i større mængder af specifikke materialer, der er opført i artikel 1 i Kommissionens forordning (EF) nr. 121/2008 (5), skal den enzymatiske analysemetode, der er fastsat i bilaget til nævnte forordning, anvendes.
                  
               
                     (4)
                  
                  
                     På tidspunktet for vedtagelsen af gennemførelsesforordning (EU) nr. 444/2013 var den polarimetriske metode den eneste analysemetode, der blev anvendt for den pågældende vare.
                  
               
                     (5)
                  
                  
                     Domstolen fastslog ved sin dom i sag C-144/15 (»Customs Support Holland BV«) (6), at et sojaproteinkoncentrat, som er gjort egnet til anvendelse som foder, skal tariferes under pos. 2309. Det i hovedsagen i nævnte sag omhandlede sojaproteinkoncentrat er beskrevet som fremstillet af afskallede, formalede og dampede sojabønner, der først underkastes en olieudvindingsproces, efter hvilken der er såkaldt sojaskrå tilbage. Denne skrå behandles derefter med ethanol og vand med henblik på at ekstrahere det overskydende fedt fra skråen, reducere indholdet heri af andre bestanddele end proteiner, hovedsageligt kulhydrater og kostfibre, og fjerne bestemte skadelige stoffer. Det således opnåede sojaproteinkoncentrat indeholder ingen rester af den anvendte ethanol og består bl.a. af protein og stivelse.
                  
               
                     (6)
                  
                  
                     Den i hovedsagen i sag C-144/15 omhandlede vare og den pågældende vare er tilstrækkeligt ens, da de begge er foderprodukter baseret på sojaprodukter, som skal tariferes under pos. 2309. I begge tilfælde er varen ikke et restprodukt henhørende under pos. 2304, som hidrører direkte fra udvinding af sojaolie, men hidrører fra en proces, der har bevirket, at det vegetabilske produkt, som varen er udledt af, har mistet sine væsentlige karakteristika.
                  
               
                     (7)
                  
                  
                     Ved Kommissionens gennemførelsesforordning (EU) 2017/68 (7) blev »sojaprodukter« tilføjet til listen over fodermidler i artikel 1 i forordning (EF) nr. 121/2008, for hvilke stivelsesindholdet i tilberedninger af den art, der anvendes som dyrefoder (pos. 2309), skal bestemmes ved den enzymatiske analysemetode.
                  
               
                     (8)
                  
                  
                     Af hensyn til retssikkerheden for så vidt angår tarifering af varer henhørende under pos. 2309, der er baseret på sojaprodukter, og for at sikre en ensartet anvendelse af den kombinerede nomenklatur i Unionen bør gennemførelsesforordning (EU) nr. 444/2013 derfor ophæves.
                  
               
                     (9)
                  
                  
                     Det er hensigtsmæssigt, at bindende tariferingsoplysninger, der er meddelt på grundlag af gennemførelsesforordning (EU) nr. 444/2013 vedrørende varer, som er omfattet af nærværende forordning, i en vis periode fortsat kan påberåbes af modtageren i henhold til artikel 34, stk. 9, i forordning (EU) nr. 952/2013. Denne periode bør fastsættes til tre måneder.
                  
               
                     (10)
                  
                  
                     Foranstaltningerne i denne forordning er i overensstemmelse med udtalelse fra Toldkodeksudvalget —
                  
               VEDTAGET DENNE FORORDNING:
         
            Artikel 1
            Gennemførelsesforordning (EU) nr. 444/2013 ophæves.
         
         
            Artikel 2
            Bindende tariferingsoplysninger, der er meddelt på grundlag af gennemførelsesforordning (EU) nr. 444/2013 vedrørende varer, som er omfattet af nærværende forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra datoen for nærværende forordnings ikrafttræden.
         
         
            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 4. marts 2019.
            
               
                  På Kommissionens vegne
               
               
                  For formanden
               
               Stephen QUEST
               
                  Generaldirektør
               
               
                  Generaldirektoratet for Beskatning og Toldunion
               
            
         
         
            (1)  EUT L 269 af 10.10.2013, s. 1.
         
            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1).
         
            (3)  Kommissionens gennemførelsesforordning (EU) nr. 444/2013 af 7. maj 2013 om tarifering af varer i den kombinerede nomenklatur (EUT L 130 af 15.5.2013, s. 19).
         
            (4)  Kommissionens forordning (EF) nr. 152/2009 af 27. januar 2009 om prøveudtagnings- og analysemetoder til offentlig kontrol af foder (EUT L 54 af 26.2.2009, s. 1).
         
            (5)  Kommissionens forordning (EF) nr. 121/2008 af 11. februar 2008 om en analysemetode til bestemmelse af stivelsesindholdet i tilberedninger af den art, der anvendes som dyrefoder (KN-kode 2309) (EUT L 37 af 12.2.2008, s. 3).
         
            (6)  ECLI:EU:C:2016:133.
         
            (7)  Kommissionens gennemførelsesforordning (EU) 2017/68 af 9. januar 2017 om ændring af forordning (EF) nr. 121/2008 om en analysemetode til bestemmelse af stivelsesindholdet i tilberedninger af den art, der anvendes som dyrefoder (KN-kode 2309) (EUT L 9 af 13.1.2017, s. 4).